3. การประกอบธุรกิจของแต่ละสายผลิตภัณฑ์

3.1 ธุรกิจธนาคาร

  (1) ลักษณะบริการ

บมจ. ธนาคารเกียรตินาคิน
ประกอบกิจการธนาคารพาณิชย์ทุกประเภทตามที่ได้กำหนดไว้ในพระราชบัญญัติธนาคารพาณิชย์และประกาศที่เกี่ยวข้องซึ่งออกโดยธนาคารแห่งประเทศไทย
โดยธนาคารได้รับอนุญาตให้สามารถธุรกิจได้เช่น การรับฝากเงิน การให้สินเชื่อ
การซื้อขายตั๋วแลกเงิน หรือตราสารเปลี่ยนมือได้ การซื้อขายเงินปริวรรตต่างประเทศ
การรับอาวัลตั๋วเงิน การรับรองตั๋วเงิน การออกเล็ตเตอร์ออฟเครดิตหรือการค้ำประกัน
และการธุรกิจเพื่อให้เช่าซื้อและให้เช่าแบบลีสซิ่งด้วย ฯลฯ

บริการหลักของธุรกิจธนาคารพาณิชย์

-   บริการด้านเงินฝาก ให้บริการด้านการออม ที่หลากหลาย
    โดยผู้ฝากสามารถเลือกฝากออมทรัพย์ หรือฝากประจำกับธนาคาร ซึ่งมีหลายรูปแบบ
    หรือเลือกวันครบกำหนดตามที่ผู้ฝากพอใจ

-   การเป็นตัวแทนขายและรับซื้อคืนหน่วยลงทุน
    ธนาคารเป็นตัวแทนขายและรับซื้อคืนหน่วยลงทุนในกองทุนรวมประเภทต่างๆ เช่น
    กองทุนรวมเพื่อการเลี้ยงชีพ (RMF) กองทุนรวมหุ้นระยะยาว (LTF) กองทุนรวมตราสารหนี้
    และกองทุนรวมตราสารทุนเป็นต้น

-   บริการด้านสินเชื่อเช่าซื้อรถยนต์ ธนาคารให้บริการสินเชื่อเช่าซื้อรถยนต์ทุกประเภท
    เพื่อให้การลงทุนซื้อรถของผู้เช่าซื้อมีการจัดสรรงบประมาณอย่างคุ้มค่า
    ในอัตราดอกเบี้ยและระยะเวลาผ่อนชำระที่เหมาะสม ธนาคารมีบริการต่อภาษีรถยนต์ประจำปี
    บริการด้านการขออนุญาตเกี่ยวกับรถยนต์ การประกันภัย และภาษีรถยนต์

-   การจัดประมูลรถยนต์ ธนาคารได้จัดให้มีการประมูลรถยนต์ที่ยึดมาจากผู้เช่าซื้อที่ผิดสัญญา
    แก่ผู้ที่สนใจทั่วไป เป็นประจำทุกเดือน ทั้งในส่วนกลางและภูมิภาค
    พร้อมทั้งยังสนับสนุนให้สินเชื่อเช่าซื้อแก่ผู้ที่ประมูลได้

-   บริการด้านสินเชื่อเพื่อพัฒนาโครงที่อยู่อาศัยให้บริการสินเชื่อพัฒนาโครงการที่อยู่อาศัย
    ไม่ว่าจะเป็นโครงการเล็ก หรือโครงการใหญ่ จะเป็นโครงการเก่า หรือโครงการใหม่
    หรือมีปัญหาเพียงใด โดยเป็นบริการแบบครบวงจร
    โดยลูกค้าของธนาคารจะได้รับการพิจารณาที่รวดเร็ว วงเงินสูงสุดแก่ผู้ประกอบการ
    การผ่อนชำระคืนที่สอดคล้องกับรายได้ การเป็นที่ปรึกษาทางด้านการเงินและการลงทุน

-   บริการด้านสินเชื่อธุรกิจ ให้บริการสินเชื่อสำหรับธุรกิจด้านต่างๆ ที่มีศักยภาพ
    ลูกค้าของธนาคารจะได้รับการพิจารณาและให้คำตอบอย่างรวดเร็ว การสนับสนุน
    ด้านเงินทุนหมุนเวียนในวงเงินสูงสุด และการผ่อนชำระคืนที่สอดคล้องกับรายได้
    เช่นธุรกิจด้านรถยนต์ ได้แก่ ตัวแทนจำหน่ายรถยนต์ และเต็นท์รถ ธุรกิจด้านอพาร์ตเม้นท์
    ธุรกิจด้านขนส่ง และธุรกิจด้านบรรจุภัณฑ์และ สิ่งพิมพ์

-   บริการทรัพย์สินรอการขาย ธนาคารได้จัดให้มีการนำทรัพย์สินประเภทที่ดิน อาคารพาณิชย์
    อาคารสำนักงาน และที่พักอาศัย ทั้งใหม่หรือปรับปรุงแล้วของธนาคาร
    จำหน่ายกับผู้ที่ต้องการซื้อเพื่ออยู่อาศัยเองหรือเพื่อการลงทุน
    โดยลูกค้าสามารถหาข้อมูลผ่านเครือข่ายอินเตอร์เนต www.kkasset.com
    เพื่อค้นหาทรัพย์ตามประเภททรัพย์สิน ในแต่ละช่วงขนาดของพื้นที่ ราคา หรือ จังหวัด
    อีกทั้งยังสามารถประเมินยอดเงินกู้ตามสถานะรายได้ของแต่ละบุคคลจากระบบอีกด้วย
    หรือโทรติดต่อสอบถามได้ที่ call center 0-2680-3420-1 ทุกวัน

บริการหลักของธุรกิจหลักทรัพย์

  บริษัทหลักทรัพย์ เกียรตินาคิน จำกัด ให้บริการที่ครบวงจรทางการเงิน
  และการลงทุนให้นักลงทุนด้วยบุคลากรที่มีความเชี่ยวชาญครอบคลุมทุกบริการ ดังนี้

-   บริการเป็นนายหน้าซื้อขายหลักทรัพย์ ด้วยทีมงานที่มีประสบการณ์
    สามารถให้คำแนะนำและนำเสนอข้อมูลวิเคราะห์
    เพื่อให้การลงทุนของผู้ลงทุนเพิ่มค่าอย่างสูงสุด

-   บริการเป็นที่ปรึกษาทางการเงิน
    ด้วยทีมงานที่จะเน้นการให้บริการธุรกรรมประเภทที่ต้องการความรู้ความชำนาญ
    เป็นพิเศษตามขอบเขตที่สำนักงานกลต. กำหนด

-   บริการการซื้อขายหุ้นผ่านทางอินเตอร์เน็ต (KK e-Trade) ผู้ลงทุนสามารถส่งคำสั่งซื้อขายหุ้น
    ตรวจสอบสถานะคำสั่งซื้อขาย และเช็ค Portfolio ได้ตลอด 24 ช.ม.

-   บริการเป็นตัวแทนขายและรับซื้อคืนหน่วยลงทุนของกองทุนรวม
    เป็นตัวแทนขายและรับซื้อคืนหน่วยลงทุนในกองทุนรวมประเภทต่างๆ เช่น
    กองทุนรวมเพื่อการเลี้ยงชีพ (RMF) กองทุนรวมหุ้นระยะยาว (LTF) กองทุนรวมตราสารหนี้
    และกองทุนรวมตราสารทุนเป็นต้น

(2) ตลาดและภาวะการแข่งขัน

ธุรกิจธนาคารพาณิชย์นับได้ว่ามีการเปลี่ยนแปลงโครงสร้างผู้ประกอบการที่สำคัญ
โดยมีธนาคารพาณิชย์ขนาดเล็กเพิ่มขึ้นอีก 6 แห่ง คือธนาคารทิสโก้ จำกัด (มหาชน)
ธนาคารเกียรตินาคิน จำกัด (มหาชน) และธนาคารสินเอเซีย จำกัด (มหาชน)
ธนาคารแลนด์แอนด์เฮ้าส์เพื่อรายย่อย จำกัด (มหาชน) ธนาคารจีอีมันนี่เพื่อรายย่อย จำกัด
(มหาชน) และธนาคารสากลพาณิชย์แห่งประเทศจีน ทำให้จำนวนธนาคารเพิ่มขึ้นจาก 12 แห่ง เป็น
17 แห่ง (ขณะที่มีการควบรวมกัน 1 แห่ง)
เป็นผลจากแผนพัฒนาระบบสถาบันการเงินที่ส่งผลให้สถาบันการเงินเดิมที่ไม่ใช่ธนาคารได้มีการเปลี่ยนแปลงสถานะของตนไปตามแนวทางที่ทางการกำหนดไว้
โดยธนาคารพาณิชย์ที่มีอยู่ในปัจจุบันนั้นหากจัดแบ่งธนาคารเป็น 3 กลุ่มตามขนาดสินทรัพย์คือขนาดใหญ่
ขนาดกลาง และขนาดเล็ก พบว่ามีธนาคารขนาดใหญ่ ขนาดกลาง และขนาดเล็ก อยู่จำนวน 5 แห่ง
3 แห่ง และ 9 แห่งตามลำดับ โดยมีสัดส่วนของสินทรัพย์เท่ากับร้อยละ 70, ร้อยละ 20
และร้อยละ 10 ตามลำดับ

ในรอบปี 2548 แม้ว่าเศรษฐกิจจะเติบโตในอัตราที่ลดลง
สอดคล้องกับการขยายตัวของปริมาณสินเชื่อที่ขยายตัวในอัตราที่ไม่สูงนัก
ขณะที่ดอกเบี้ยปรับตัวขึ้นทั้งดอกเบี้ยรับและดอกเบี้ยจ่าย
แต่ธุรกิจธนาคารพาณิชย์ยังคงมีผลประกอบการที่ดีขึ้น
ผลมาจากความคืบหน้าที่ดีในการแก้ปัญหาหนี้ด้อยคุณภาพ
โดยระบบธนาคารพาณิชย์มีอัตราส่วนสินเชื่อด้อยคุณภาพที่ลดลงจากร้อยละ 11.82 เหลือร้อยละ
9.05 นอกจากนั้นในด้านประสิทธิภาพการดำเนินการของธนาคารพาณิชย์ยังปรับตัวดีขึ้น พิจารณาจาก
สัดส่วนสินทรัพย์ และกำไรต่อจำนวนพนักงานต่างปรับตัวดีขึ้น ในรอบปี 2548 ที่ผ่านไป
ระบบธนาคารพาณิชย์ยังคงมุ่งเน้นการขยายเครือข่ายการให้บริการทางอีเลคทรอนิคส์แทนการเปิดสาขาอย่างเต็มรูปแบบ
เพื่อเป็นการเพิ่มความสะดวกรวดเร็วกับลูกค้าพิจารณาจากจำนวนเครื่อง ATM
และจำนวนสาขาย่อยที่เพิ่มสูงขึ้น ขณะที่สาขาอย่างเต็มรูปแบบแทบจะไม่เพิ่มขึ้นเลย

แนวโน้มในปี 2549
ระบบธนาคารพาณิชย์ยังคงต้องประสบกับความยากลำบากและการแข่งขันในการประกอบธุรกิจอย่างหลีกเลี่ยงไม่ได้
เนื่องจากปัจจัยแวดล้อมที่สำคัญที่เปลี่ยนแปลงไปเช่น
จำนวนผู้ประกอบการที่เพิ่มขึ้นจากแผนพัฒนาระบบสถาบันการเงิน
การจัดตั้งสถาบันประกันเงินฝากที่จะทำให้เกิดการเคลื่อนย้ายและกระจายเงินฝากไปในธนาคารอื่นๆ
เพิ่มขึ้นเพื่อให้ได้รับการคุ้มครองเงินฝาก
นอกจากนั้นแนวโน้มอัตราดอกเบี้ยที่ปรับตัวขึ้นอย่างต่อเนื่องอาจส่งผลต่อความสามารถในการชำระหนี้ของลูกหนี้และการแก้ไขหนี้ที่มีปัญหาของธนาคารในอนาคตได้
ดังนั้นสิ่งที่ธนาคารจะต้องมุ่งเน้นให้ความสำคัญคือการเพิ่มประสิทธิภาพการทำธุรกิจเพื่อลดต้นทุนดำเนินการที่จะเพิ่มขึ้นจากการแข่งขัน
การรักษาภาพลักษณ์ที่ดีเพื่อเพิ่มความสามารถในการระดมเงิน
และระบบการบริหารความเสี่ยงที่มีประสิทธิภาพเพื่อให้สามารถบริหารจัดการความเสี่ยงไม่ให้มีผลกระทบสร้างความเสียต่อการดำเนินงานได้
ซึ่งล้วนแต่เป็นสิ่งที่ธนาคารพาณิชย์ต้องเผชิญและเป็นสิ่งที่ท้าทายความสามารถของฝ่ายจัดการอย่างมาก

ปริมาณสินทรัพย์ธนาคารพาณิชย์ สิ้นสุด ณ 30 มกราคม 2549

หน่วย : ล้านบาท

  ----- -------------------------------------- -------------- ------------
        ธนาคาร                                 สินทรัพย์         % สินทรัพย์

  1     กรุงเทพ                                 1,391,973      19.38

  2     กรุงไทย                                 1,169,015      16.27

  3     ไทยพาณิชย์                               880,488        12.26

  4     กสิกรไทย                                872,401        12.14

  5     ทหารไทย                                742,508        10.34

  6     กรุงศรีอยุธยา                             646,453        9.00

  7     นครหลวงไทย                             478,771        6.66

  8     ไทยธนาคาร                              218,399        3.04

  9     ยูไนเต็ด โอเวอร์ซีส์ (ไทย)                  203,738        2.84

  10    ธนชาต                                  197,600        2.75

  11    สแตนดาร์ดชาร์เตอร์นครธน                   171,784        2.39

  12    ทิสโก้                                   75,326         1.05

  13    เกียรตินาคิน                              68,437         0.95

  14    สินเอเซีย                                41,415         0.58

  15    จีอี มันนี่ เพื่อรายย่อย                       14,403         0.20

  16    สากลพาณิชย์แห่งประเทศจีน                   10,694         0.15

  17    แลนด์ แอนด์ เฮ้าส์ เพื่อรายย่อย               10,481         0.15

  รวม                                          7,183,405      100.00
  ----- -------------------------------------- -------------- ------------

ที่มา: ธนาคารแห่งประเทศไทย

  (3) ลักษณะบริการ

  (ก) แหล่งที่มาของเงินทุน :

ณ สิ้นปี 2548 ธนาคารมีหนี้สินรวม 51,842 ล้านบาท ในจำนวนนั้นเป็นเงินฝากรวม

43,420 ล้านบาท ซึ่งส่วนใหญ่เป็นเงินฝากประเภทประจำ เท่ากับ 43,368 ล้านบาท ธนาคารยังมีเงินกู้ยืมระยะยาวในรูปหุ้นกู้ รวมเป็นยอดคงค้างเท่ากับ 6,435 ล้านบาท นอกจากนั้นยังมีส่วนของผู้ถือหุ้นเท่ากับ 16,209 ล้านบาท ทำให้สิ้นปี 2548 ธนาคารมีแหล่งเงินทุนที่เป็นหนี้สินและเงินทุนรวมเท่ากับ 68,051 ล้านบาท 

(ข) การให้สินเชื่อ

  • นโยบายการให้สินเชื่อและการบริหารความเสี่ยง

  ธนาคารให้ความระมัดระวังกับการปล่อยสินเชื่อ ฉะนั้นการขยายสินเชื่อของธนาคาร

ขึ้นอยู่กับสภาพธุรกิจ ความเหมาะสม และความเสี่ยงของลูกค้าแต่ละราย
และธนาคารจะไม่ให้สินเชื่อแก่ลูกหนี้กลุ่มใดกลุ่มหนึ่ง หรือรายใดรายหนึ่ง
และธุรกิจประเภทใดประเภทหนึ่ง ในสัดส่วนที่สูงเกินกว่ากำหนด (Single Lending Limit)
โดยพิจารณาเทียบกับสัดส่วนเงินให้กู้ยืมรวมต่อกลุ่มลูกค้ารายใดรายหนึ่งต่อเงินกองทุนของธนาคารไม่ให้เกินสัดส่วนที่
ธนาคารแห่งประเทศไทย กำหนด

ในด้านการบริหารความเสี่ยง ธนาคารมีแนวทางการบริหารความเสี่ยงดังนี้คือ

-   มีการจัดทำกระบวนการและเครื่องมือวัดความเสี่ยง
    เพื่อสามารถกำหนดอัตราผลตอบแทนในแต่ละกรณีได้อย่างแม่นยำและปรับปรุงกระบวนการดังกล่าวให้สอดคล้องกับสถานการณ์ที่เปลี่ยนแปลงได้ทันท่วงที

-   ทำความเข้าใจและจัดการลูกค้าในพิกัดความเสี่ยงที่กว้างกว่าสถาบันการเงินที่ไม่มีความเชี่ยวชาญ
    ทำให้สามารถให้บริการแก่กลุ่มผู้ประกอบการได้ทุกระดับในธุรกิจเป้าหมาย
    สามารถเลือกสรรกลุ่มเป้าหมายที่ให้ผลตอบแทนได้เท่าหรือดีกว่าความเสี่ยง

-   มีการตั้งเงื่อนไขแตกต่างสำหรับลูกค้าแต่ละระดับ เช่น ระดับการควบคุมสูง
    กับการได้รับสินเชื่อที่ครบถ้วนสำหรับลูกค้าที่มีความเสี่ยงสูงกว่าปกติ หรืออัตราดอกเบี้ยที่ต่ำ
    เงื่อนไขผ่อนปรน เพื่อแข่งขันได้ในกลุ่มลูกค้าชั้นดี

-   มีการตั้งเกณฑ์สำรองปกติ และเกณฑ์กำหนดเงินทุนที่ต้องใช้
    เพื่อรองรับความเสี่ยงในระดับต่างๆ เมื่อมีการอนุมัติสินเชื่อ

-   มีการติดตามและวิเคราะห์ความเสี่ยงของสินเชื่อรายตัว โดยตั้งเกณฑ์สัญญาณเตือนภัยล่วงหน้า
    และเมื่อมาตรฐานลูกหนี้ต่ำลงกว่าเกณฑ์ที่คาดไว้เดิม
    กำหนดให้มีนโยบายที่ต้องตั้งสำรองเพิ่มอีกทันที

• นโยบายการปรับโครงสร้างหนี้และการกำหนดมูลค่ายุติธรรม (Fair Value)
ของสิทธิเรียกร้องในลูกหนี้ของธนาคารและกองทุนที่จัดตั้งขึ้น

การปรับปรุงโครงสร้างหนี้ที่มีปัญหา

ธนาคารถือปฏิบัติในการปรับปรุงโครงสร้างหนี้ที่มีปัญหาตามหลักเกณฑ์ที่ได้รับอนุมัติจากธนาคารแห่งประเทศไทย
ธนาคารบันทึกมูลค่าสินทรัพย์หรือหุ้นทุนที่รับโอนมาจากการชำระหนี้ด้วยมูลค่ายุติธรรมของสินทรัพย์หรือหุ้นทุนหักด้วยประมาณการค่าใช้จ่ายในการขาย
หรือเงินลงทุนในลูกหนี้ (รวมดอกเบี้ยที่หยุดรับรู้รายได้ ณ วันปรับปรุงโครงสร้างหนี้)
แล้วแต่มูลค่าใดจะต่ำกว่า

ในกรณีที่เป็นการปรับโครงสร้างหนี้ที่ธนาคารยินยอมผ่อนปรนเงื่อนไขในการชำระหนี้
ธนาคารคำนวณมูลค่ายุติธรรมของเงินลงทุนใน
ลูกหนี้หลังการปรับโครงสร้างหนี้โดยคำนวณจากมูลค่าปัจจุบันของกระแสเงินสดที่จะได้รับในอนาคต
คิดลดด้วยอัตราดอกเบี้ยขั้นต่ำสำหรับเงินให้กู้ระยะยาว (MLR) ณ วันปรับโครงสร้างหนี้

ธนาคารรับรู้ส่วนสูญเสียที่เกิดจากการปรับโครงสร้างหนี้โดยการยินยอมลดเงินต้นหรือดอกเบี้ยที่บันทึกในบัญชีหลังหักเงินสำรองที่กันไว้แล้วเป็นรายการขาดทุนจากการปรับโครงสร้างหนี้ในงบกำไรขาดทุนเมื่อมีการปรับปรุงโครงสร้างหนี้
ส่วนค่าธรรมเนียมทางกฎหมายและค่าใช้จ่ายทางตรงอื่นที่เกิดขึ้นจากการปรับโครงสร้างหนี้จะบันทึกเป็นค่าใช้จ่ายเมื่อเกิดขึ้น

วิธีการกำหนดมูลค่ายุติธรรมของสิทธิเรียกร้อง

-   เงินลงทุนในลูกหนี้

(1) เงินลงทุนในลูกหนี้ที่มีข้อตกลงใหม่ จะถูกโอนไปเป็นเงินให้กู้
    โดยคิดมูลค่ายุติธรรมจากมูลค่าปัจจุบันกระแสเงินสดที่คาดว่าจะได้รับในอนาคตตามสัญญา
    คิดลดด้วยอัตราที่เหมาะสมกับความเสี่ยงซึ่งสูงกว่าอัตราดอกเบี้ยให้กับลูกหนี้ปกติทั่วไป

(2) เงินลงทุนในลูกหนี้ที่ยังไม่มีข้อตกลงใหม่ จะคำนวณมูลค่ายุติธรรม
    โดยคิดจากมูลค่าปัจจุบันกระแสเงินสดที่คาดว่าจะได้รับจากการบังคับหลักประกัน
    แต่ต้องไม่สูงกว่าเงินต้นคงเหลือตามสัญญาเงินกู้ของลูกหนี้ที่ซื้อมา

-   ทรัพย์สินรอการขาย ทรัพย์สินรอการขายประกอบด้วยที่ดิน และ/หรือสิ่งปลูกสร้าง สิทธิการเช่า
    คอนโดมิเนียม และรถยึด ธนาคารบันทึกทรัพย์สินรอการขายประเภทที่ดิน
    และ/หรือสิ่งปลูกสร้าง สิทธิการเช่า
    และคอนโดมิเนียมด้วยจำนวนเงินต้นคงค้างบวกดอกเบี้ยค้างรับ
    หรือมูลค่าปัจจุบันของกระแสเงินสดที่คาดว่าจะได้รับจากการขายทรัพย์สินภายใน 1 ปี
    คิดลดด้วยอัตราที่เหมาะสมดับความเสี่ยงแล้วแต่ราคาใดจะต่ำกว่า
    ส่วนรถยึดบันทึกด้วยเงินต้นคงค้างบวกดอกเบี้ยค้างรับที่บันทึกบัญชีแล้ว หรือราคาประเมิน
    โดยผู้ชำนาญการแล้วแต่ราคาใดต่ำกว่า

  สำหรับในส่วนของบริษัทย่อยที่เป็นกองทุน จะแสดงมูลค่าทรัพย์สินรอการขาย

ด้วยมูลค่าปัจจุบันของกระแสเงินสดที่คาดว่าจะได้รับจากการขายทรัพย์สินนั้นในระยะเวลาที่สมควรและคิดลดด้วยอัตราที่เหมาะสมกับความเสี่ยง

-   นโยบายการอนุมัติสินเชื่อ

การอนุมัติจะขึ้นอยู่กับขนาดของวงเงินสินเชื่อและประเภทของหลักทรัพย์ที่ลูกค้านำมาใช้เป็นหลักประกันในการขออนุมัติวงเงินสินเชื่อ
ซึ่งการพิจารณาอนุมัติวงเงินสินเชื่ออยู่ภายใต้อำนาจการอนุมัติที่กำหนดไว้

• การควบคุมดูแลและติดตามลูกหนี้

ธนาคาร มีเจ้าหน้าที่สินเชื่อคอยดูแลคุณภาพของหนี้อย่างใกล้ชิด โดยมีการออก

เยี่ยมลูกค้าเป้าหมายที่ต้องติดตาม การทบทวนผลการดำเนินงานและสภาวะธุรกิจที่มีผลกระทบต่อลูกค้า รวมถึงการติดตามการใช้วงเงินให้เป็นไปตามเงื่อนไข เช่น การเบิกค่างวดการใช้เงินให้เป็นไปตามวัตถุประสงค์อย่างใกล้ชิด 

  สำหรับลูกหนี้ที่มีปัญหา จะควบคุมดูแลและติดตามลูกหนี้เป็นพิเศษและใกล้ชิด

ทั้งนี้ ธนาคาร มีหน่วยงานที่รับผิดชอบติดตามลูกหนี้ที่มีปัญหาการค้างชำระ
โดยดำเนินการประสานงานร่วมกับเจ้าหน้าที่การตลาดที่ดูแลลูกค้าดังกล่าว

(ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  ธนาคาร มีนโยบายและแนวทางปฏิบัติที่พ้องกัน รายการที่เกี่ยวโยงกันอย่างชัดเจนและ

สามารถตรวจสอบได้
อย่างไรก็ตามธนาคารไม่มีการให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่
คงมีแต่การฝากเงินของบุคคลและกิจการที่เกี่ยวข้องกัน (รายละเอียดอยู่ในหัวข้อ
“รายการระหว่างกัน”)

(ง) ความสามารถในการดำรงเงินกองทุน

  ด้านความสามารถในการดำรงเงินกองทุน ธนาคาร มีนโยบายที่เน้นความมั่นคงและมี

เสถียรภาพทางการเงิน ความแข็งแกร่งของฐานะการเงินเป็นสิ่งที่สำคัญ ธนาคาร
มีการดำรงอัตราส่วนเงินกองทุนต่อสินทรัพย์เสี่ยงในอัตราที่สูงกว่าปกติ
เพื่อเป็นหลักประกันแก่ทุกฝ่ายว่า ธนาคารจะมีความมั่นคงเพียงพอ
แม้ว่าภาวะวิกฤตทางเศรษฐกิจที่อาจเกิดขึ้นในภายหน้า ณ สิ้นปี 2548 ธนาคารมีสัดส่วนเงิน
กองทุนต่อสินทรัพย์เสี่ยง ร้อยละ 24.61 เทียบกับสัดส่วนร้อยละ 8.50 ที่ต้องดำรงตามกฎหมาย

(จ) สภาพคล่อง

  ธนาคาร ตระหนักถึง ความมีเสถียรภาพในการบริหารสภาพคล่องทางการเงิน ด้วยการ

ไม่พึ่งพิงผู้ฝากเงินรายใดรายหนึ่งมากเกินไป
โดยการดูแลไม่ให้เงินกู้ยืมจากผู้ฝากเงินกลุ่มใดกลุ่มหนึ่งมากเกินไป
ธนาคารเน้นการระดมเงินทุนระยะยาว เพื่อให้สอดคล้องกับอายุการครบกำหนดของการให้สินเชื่อ

3.2 ธุรกิจหลักทรัพย์

ดำเนินธุรกิจโดยบริษัทหลักทรัพย์ เกียรตินาคิน จำกัด (“บจ. หลักทรัพย์ เกียรตินาคิน”)
ได้รับใบอนุญาตเลขที่ 005/2542 จากกระทรวงการคลังให้ประกอบธุรกิจหลักทรัพย์ 4 ประเภท
ได้แก่ การเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์
โดยได้รับอนุมัติจากทางการให้แยกธุรกิจหลักทรัพย์ออกจากธุรกิจเงินทุน และเริ่มดำเนินการในนาม
บจ. หลักทรัพย์ เกียรตินาคิน ตั้งแต่วันที่ 1 กรกฎาคม 2542
โดยรับโอนสิทธิการเป็นบริษัทสมาชิกตลาดหลักทรัพย์จาก บริษัทเงินทุน เกียรตินาคิน จำกัด
(มหาชน)

  (1) ลักษณะบริการ ขอบเขตการทำธุรกิจของ บจ. หลักทรัพย์ เกียรตินาคิน แบ่งออกเป็น 4
  ประเภท ดังนี้

-   นายหน้าซื้อขายหลักทรัพย์

ให้บริการการเป็นนายหน้าหรือตัวแทนเพื่อซื้อ ขาย หรือแลกเปลี่ยนหลักทรัพย์ให้แก่บุคคลอื่น
โดยได้รับค่านายหน้าค่าธรรมเนียม หรือผลตอบแทนอื่น

-   ค้าหลักทรัพย์

เป็นการซื้อ ขาย หรือแลกเปลี่ยนหลักทรัพย์ในนามตนเอง โดยสามารถทำการค้านอกตลาด

หลักทรัพย์ หรือศูนย์ซื้อขายหลักทรัพย์
โดยผ่านการกลั่นกรองจากคณะกรรมการการลงทุนอย่างรอบคอบ

-   ที่ปรึกษาการลงทุน

ให้บริการให้คำแนะนำไม่ว่าทางตรงและทางอ้อม แก่ประชาชนเกี่ยวกับคุณค่าของ
หลักทรัพย์หรือความเหมาะสมในการลงทุนในหลักทรัพย์ หรือการซื้อขายหลักทรัพย์ใดๆ
โดยได้รับค่าธรรมเนียม หรือผลตอบแทนอื่น

-   การจัดจำหน่ายหลักทรัพย์

ให้บริการรับหลักทรัพย์ทั้งหมด หรือบางส่วนจากบริษัทหรือเจ้าของหลักทรัพย์ไปเสนอ

ขายต่อประชาชน โดยได้รับค่าธรรมเนียม หรือผลตอบแทนอื่น

ปัจจุบันบล. เกียรตินาคิน ได้รับใบอนุญาตประกอบธุรกิจสัญญาซื้อขายล่วงหน้า
ประเภทการเป็นตัวแทนซื้อขายสัญญาซื้อขายล่วงหน้า จากสำนักงาน ก.ล.ต. ทั้งนี้
บริษัทกำลังอยู่ระหว่างการเตรียมความพร้อมที่จะเข้าร่วมเป็นสมาชิกและทำธุรกรรมเป็นตัวแทนซื้อขายสัญญาซื้อขายล่วงหน้ากับตลาดอนุพันธ์
(ประเทศไทย) จำกัด (มหาชน) (Thailand Futures Exchange Public Company
Limited : TFEX) ซึ่งคาดว่าจะเปิดบริการในวันที่ 28 เมษายน 2549

(2) ตลาดและภาวะการแข่งขัน

ธุรกิจหลักทรัพย์

ปัจจุบันมีบริษัทหลักทรัพย์ที่ประกอบธุรกิจเป็นนายหน้าซื้อขายหลักทรัพย์อยู่ทั้งสิ้น 41 บริษัท
ในจำนวนนั้นเป็นบริษัทสมาชิกของตลาดหลักทรัพย์ 39 บริษัท ในปี 2548
ที่ผ่านมาภาวะการลงทุนในตลาดหลักทรัพย์ยังคงมีภาวะชะลอตัวลงตามภาวะเศรษฐกิจที่ขยายตัวในอัตราที่ลดลงพิจารณาจากมูลค่าการซื้อขายหลักทรัพย์ที่ลดลงจาก
5,059 พันล้านบาท ในปี 2547 เป็น 4,067 พันล้านบาท ในปี 2548 หรือลดลง ร้อยละ 19.6

ในรอบปีที่ผ่านมา ภาวะการแข่งขันในการประกอบธุรกิจหลักทรัพย์ยังคงเข้มข้น
จากผู้ประกอบการที่เพิ่มขึ้น ขณะที่ปริมาณซื้อขายหลักทรัพย์ชะลอตัวลง
บริษัทจดทะเบียนใหม่ขนาดใหญ่ที่จะเข้าจดทะเบียนเช่น บริษัทไทยเบฟเวอเรจ จำกัด (มหาชน)
ที่คาดว่าจะช่วยสร้างบรรยากาศในการลงทุนที่ดี กลับไม่สามารถเข้าจดทะเบียนได้
ภาวะอัตราดอกเบี้ยมีการปรับตัวขึ้นจูงใจต่อผู้ฝากเงินมากขึ้น

  (3) การจัดหาผลิตภัณฑ์หรือบริการ

  (ก) แหล่งที่มาของเงินทุน

  แหล่งที่มาของเงินทุนที่ใช้ในการประกอบธุรกิจของ บจ. หลักทรัพย์ เกียรตินาคิน มา

จากทุนจดทะเบียนที่เรียกชำระเต็มมูลค่าแล้ว จำนวน 650 ล้านบาท
ซึ่งเป็นจำนวนที่เพียงพอต่อการดำเนินธุรกิจ

(ข) นโยบายการให้กู้ยืมเงินเพื่อซื้อหลักทรัพย์

ปัจจุบัน บริษัทหลักทรัพย์ เกียรตินาคิน จำกัด
มีบริการให้ลูกค้ากู้ยืมเงินเพื่อซื้อหลักทรัพย์ในบัญชีมาร์จิ้นระบบ Credit Balance
ให้แก่ลูกค้าที่บริษัทพิจารณาแล้วเห็นว่ามีประสบการณ์ในการลงทุนและมีความสามารถในการชำระหนี้ได้
โดยปฏิบัติตามกฎระเบียบของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
อย่างเคร่งครัด เพื่อป้องกันและควบคุมความเสี่ยงที่จะเกิดจากการให้กู้ยืมเงินดังกล่าว

  (ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  -ไม่มี-

  (ง) ความสามารถในการดำรงเงินกองทุน

  ณ 31 ธันวาคม 2548 บจ. หลักทรัพย์ เกียรตินาคิน มีอัตราส่วนเงินกองทุนสภาพคล่อง

สุทธิต่อหนี้สินทั่วไปเท่ากับ ร้อยละ 115.12 ซึ่งเพียงพอสำหรับดำเนินธุรกิจ
และสูงกว่าเกณฑ์ขั้นต่ำของ ก.ล.ต.
ที่กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิไม่ต่ำกว่าร้อยละ 7 ของหนี้สินทั่วไป
ตั้งแต่วันที่ 1 มกราคม 2544 เป็นต้นมา

  (จ) สภาพคล่อง

บริษัทหลักทรัพย์ เกียรตินาคิน จำกัด ได้มีการบริหารสภาพคล่องในธุรกิจ
โดยใช้วงเงินกู้ยืมจากสถาบันการเงินเป็นแหล่งปรับสภาพคล่องสำหรับการดำเนินงานประจำวัน